title: "Saaterfrasch"
text: "Saaterfrasch (Seeltersk) as j\u00fc leest spr\u00e4kewise, wat foon e \u00fc\u00fclj \u00e5\u00e5stfrasche spr\u00e4ke ouerblaawen as. Sn\u00e5\u00e5ket w\u00e5rt Saaterfrasch foon s\u00fcwat 1.500 bit 2.500 manschne \u00f6nj e Gemiinde Saaterl\u00f6nj. \u00d6njt eentlik \u00c5\u00e5stfraschl\u00f6nj \u00e4n e oudre frasche l\u00f6nje twasche Louwers \u00e4n Weeser as e frasche spr\u00e4ke \u00e5l sunt hunerte iinrge d\u00fc\u00fcdj blaawen. Deer sn\u00e5\u00e5ke's n\u00fc m\u00e5\u00e5st pl\u00e5\u00e5ttj\u00fcsche spr\u00e4kewise, weer m\u00f6r unti maner grute r\u00e4ste foont frasch bane san.\n\nInordning \nWan huum eefter e histoori foont saaterfrasch kiiket, dan as d\u00e5t en spr\u00e4kewis foon e \u00e5\u00e5stfrasche spr\u00e4ke. Ouers \u00fct e sacht foon dilinged\u00e4is as d\u00e5t en \u00e4in spr\u00e4ke \u00e4n hiirt tu e frasche spr\u00e4kefloose. E oudere frasche spr\u00e4ke san d\u00e5t weestfrasch \u00f6nj e Naaserl\u00f6nje \u00e4n d\u00e5t nordfrasch \u00f6nj Nordfraschl\u00f6nj. Dadeere trii spr\u00e4ke san \u00e5le foont \u00fc\u00fcljfrasch jurt kiimen. Iirtids w\u00f6rden e frasche spr\u00e4ke \u00e4n d\u00e5t ainglisch tuhuupe as anglo-frasche spr\u00e4ke betiikned. Ouers diling miine e waasenschapsmanschne, d\u00e5t frasch, ainglisch \u00e4n pl\u00e5\u00e5ttj\u00fcsch foon e spr\u00e4kehistoori \u00fct s\u00e4nj tuhuupe hiire. Ouf \u00e4n tu w\u00e5rt deer uk e naaserl\u00f6njsch spr\u00e4ke tu r\u00e4\u00e4gned. Diheere spr\u00e4kefloose w\u00e5rd weestsiiegermaanisch n\u00e5md. Ouers pl\u00e5\u00e5ttj\u00fcsch heet ham \u00e5l sunt e tid foont \u00fc\u00fcljsaksisch ouders \u00f6njtwikled as d\u00e5t frasch. M\u00e5n saterfrasch heet foole inwirking foont pl\u00e5\u00e5ttj\u00fcsch f\u00fcngen.\n\nSpr\u00e4kegebiit \u00e4n spreegert\u00e5l \nJ\u00fc saaterfrasche spr\u00e4ke w\u00e5rt in da fjauer toorpe Strukelje, Roomelse, Sk\u00e4ddel \u00e4n Seedelsbierich sn\u00e5\u00e5kt. Diling san da fjauer toorpe diilj foon e gemiinde Saaterl\u00f6nj. In j\u00fcheer gemiinde, weer amenbai 13.000 manschne booge (dets\u00e4mber 2013), w\u00e5rt uk pl\u00e5\u00e5ttj\u00fcsch \u00e4n huuchtj\u00fcsch sn\u00e5\u00e5kt. Diling lait j\u00fc spreegert\u00e5l amenbai twasche 1500 \u00e4n 2500 manschne, d\u00e5t as amenbai 12 bit 19 foon da inboogere foont Saaterl\u00f6nj. \u00d6nj d\u00e5t jungste moortoorp Seedelsbierich as j\u00fc prots\u00e4ntuale spreegert\u00e5l d\u00e5t l\u00e4ichst, \u00f6nj da oudere trii toorpe booge \u00f6nj ark toorp amenbai likefoole f\u00f6lkj, wat frasch sn\u00e5\u00e5ke koon.\n\nHistoori \nD\u00e5t Saaterl\u00f6nj w\u00f6rd twasche 1100 \u00e4n 1400 fon frasche \u00fct di aastfrasche siik\u00e5nt bebooged. Deer h\u00e4\u00e4we da manschne w\u00e5rschiinjlik d\u00f6\u00f6r nat\u00fcrkatastroofe jare h\u00fcsinge ferleet. Awt aastfrasche huulewail\u00f6nj seelew w\u00e5rd j\u00fc spr\u00e4ke \u00f6njt 16. iirhunert diiljwis pl\u00e5\u00e5ttj\u00fcsch. \u00d6njt Saaterl\u00f6nj, Harlingerl\u00f6nj, d\u00e5t l\u00f6nj Wursten \u00e4n aw Wangerooge blaft j\u00fc spr\u00e4ke tujarst frasch. Trinam d\u00e5t iir 1800 ferswant j\u00fc spr\u00e4ke \u00f6njt Harlingerl\u00f6nj \u00e4n d\u00e5t l\u00f6nj Wursten, \u00f6njt 20. iirhunert st\u00e4rwe da leeste spr\u00e4kere fon d\u00e4t frasch fon Wangerooge. Deerd\u00f6\u00f6r blaft j\u00fc saaterfrasche spr\u00e4ke di leeste r\u00e4st foon j\u00fc frasche spr\u00e4ke \u00f6nj \u00c5\u00e5st-Fraschl\u00f6nj. D\u00e5t Saaterl\u00f6nj is uk e leeste katoulsch huuchb\u00f6rj \u00f6nj \u00c5\u00e5st-Fraschl\u00f6nj, d\u00f6\u00f6r j\u00fc reformatsjoon w\u00f6rd di r\u00e4st foont huulewail\u00f6nj eefangeelisch. J\u00fc spr\u00e4ke as m\u00f6\u00f6lik uk bew\u00e5\u00e5rt blaawen d\u00f6\u00f6r j\u00fc isoliirde positsjoon foont Saaterl\u00f6nj. \u00d6njt 19. iirhunert kiimen da ferkiirstroote \u00e4n suchferbining eeftert Saaterl\u00f6nj, weerd\u00f6\u00f6r d\u00e5t spr\u00e4kegebiit ai m\u00f6r s\u00fc isoliird wus. Ouers jarst eefter di Tweede Wr\u00e5\u00e5lkrich w\u00f6rd j\u00fc positsjoon foont saaterfrasch rucht uuk. D\u00f6\u00f6r \u00fctwanerer \u00fct da j\u00fctids tj\u00fcsche \u00e5\u00e5stgebiite, \u00e4n uk sch\u00f6lj \u00e4n TV, k\u00f6m d\u00e5t (huuch)tj\u00fcsche eeftert Saaterl\u00f6nj. Maning \u00e5lerne f\u00e5nge eefter e Tweede Wr\u00e5\u00e5lkrich \u00f6nj, da bjarne tjusch \u00f6njst\u00e4\u00e4 foon saaterfrasch tu liiren. Diling jeeft d\u00e5t ouers moor frasch \u00f6nj da bjarnet\u00f6\u00f6ninge \u00e4n schoule. J\u00fc spreegert\u00e5l as relatiiw konstant blaawen, ouers da spreegere foont saaterfrasch san diling en manerh\u00e4id \u00f6njt Saaterl\u00f6nj.\n\nSchriwwis \n\nEn ofitsj\u00e4le ruchtschriwing fort seelterfrasche jeeft et nuch ai. \n\nD\u00e5t seelterfrasche as \u00f6nj e luup foon e iirnge aw hiilj \u00fcnlike wisen schriwen w\u00f6rden. Da spr\u00e4kem\u00e5\u00e5ns heewe \u00f6njt 19. iirhunert bit tu da 1950er iirnge m\u00f6r unti maner phonetiisch schriwwisen br\u00fckt. Deerfoon wus Julius Br\u00f6ring sin w\u00e4rke aw m\u00e5\u00e5ste bek\u00e5nd \u00f6njt Saaterl\u00f6nj. Deeraw basiirde Gesina Lechte-Siemer har uk, as j\u00fc \u00f6nj e d\u00f6rti iirnge ma seelter dachte began. Deerbai sch\u00f6lj j\u00fc har ouers \u00e5\u00e5l da liinje \u00e4n tiikne waglade, amd\u00e5t daheere liinje \u00e4n tiikne tu j\u00fcheere tid ai prand w\u00e5rde k\u00f6\u00f6n. \n\nAs dan \u00f6nj e f\u00fcfti iirnge for \u00e5lem foon Hermann Janssen nai \u00f6njf\u00e5ngd w\u00f6rd ma d\u00e5t \"Lesebouk foar Seelterlound\" (leesb\u00f6k for Seelterl\u00f6nj), wjarn influse foon e huchtj\u00fcsche \u00e4n e ainglische schriwwis deer\u00f6nj. \u00c5l aw e jarste sid foont Lesebouk for Saaterl\u00f6nj st\u00f6\u00f6n uurde as 'brought', 'ienfiehrd' \u00e4n 'utschniede'. L\u00e4\u00e4ser g\u00e4ng d\u00e5t en latj wag, ouers da lunge l\u00fcde w\u00f6rden \u00f6njt Lesebouk foar Seelterlound nuch ai konsekw\u00e4nt schraawen. \n\n\u00d6nj e seelwi tid w\u00f6rd bai j\u00fc Fryske Akademy \u00f6nj Ljouwert toocht \u00f6nj en uurdeb\u00f6k (Hermann Janssen jeeft \u00f6njt Lesebouk for Saaterl\u00f6nj uk \u00e5l en grute Lieste foon 4000 Woude) \u00e4n dan sch\u00f6lj d\u00e5t deerfor en konsekw\u00e4nte schriwwis jeewe, eefter di prinziip \"iinj l\u00fcd - iinj tiiken\", deerma uk oudere manschne da ai seelterfrasch koone d\u00e5t duch leese koone. Di dir\u00e4kter prof\u00e4sor Jelle Brouwer wus j\u00fc miining, d\u00e5t da Seelter jam deerouer uk \u00fctspreege sch\u00f6nj. Deeraw m\u00e5\u00e5gede Pyt Kramer ainkelte kons\u00e4pte, da dan 1958 foon en delegasjoon uner f\u00e4\u00e4ring foon Brouwer \u00f6nj m\u00f6rere eene \u00f6nj h\u00f6nj foon baispale ma di \"Tweelwerrr\u00e4id\" d\u00f6\u00f6rn\u00fcmen w\u00f6rden. Tuleest w\u00f6rd dan j\u00fc inf\u00e5\u00e5sing ma \"lunge iinjl\u00fcde \u00e5ltens d\u00f6\u00f6welt\" w\u00e4\u00e4ld, j\u00fc dan l\u00e4\u00e4ser as schriwwis foon 1958 br\u00fckt w\u00f6rden as \u00f6njt Seelter uurdeb\u00f6k foon 1961 \u00e4n oudere b\u00f6ke s\u00fc as \"D\u00e4t Ooldenhuus\". \n\nKonsekw\u00e4ns wus d\u00e5t da korte l\u00fcde [i] \u00e4n [u] (\u00f6nj 'Tied', 'kuut') dan as i \u00e4n u schraawen w\u00f6rden, weeram da l\u00fcde [I] \u00e4n [U] (\u00f6nj 'dit', 'Buk') dan schraawen w\u00f6rden as \u00ec, \u00f9. \u00d6nj e praksis w\u00f6rden da separoote aks\u00e4nttiikne ai br\u00fckt \u00e4n d\u00e5t j\u00e4if ferwakslinge. D\u00e5t w\u00f6rd loosd foon prof\u00e4sor Marron C. Fort \u00f6nj sin \"Saterfriesisches W\u00f6rterbuch\" foon 1980. Deer\u00f6nj w\u00f6rd 'Tied' \u00e4n 'kuut' schraawen, ma ie \u00e4n uu, weerbai dan da lunge l\u00fcde [i:], [u:] as \u00ede, \u00fau schraawen w\u00f6rden (sl\u00edepje, s\u00faur). Wan deer da aks\u00e4nttiikne wagf\u00e5le, stiirde d\u00e5t ai s\u00fc rucht \u00e4n deeram jeeft d\u00e5t bai da l\u00fcde m\u00e5\u00e5st niinj minimalpoore m\u00f6r. N ouder nai s\u00e5\u00e5ge foon Fort wus sin ouerseetinge foont Nai Testam\u00e4nt aw seelterfrasch, weer hi sk schraft \u00f6nj st\u00e4\u00e4 foon sch, wat for \u00e5lem aw da schoule nutselke as am d\u00e5t ruchte seelter \u00fctspreegen [sx] tu fouen, \u00f6nj st\u00e4\u00e4 foon j\u00fc tj\u00fcsche.\n\nUnners\u00e4ikengen \nD\u00f6\u00f6r sin isoliirte l\u00e5\u00e5ge \u00e4n da deer\u00fct res\u00fcltiirende \u00e4inh\u00e4id kiimen \u00f6njt Saaterl\u00f6nj \u00e5l eeder \u00f6njt 19. iirhunert \u00fcnlike uners\u00e4kre foon e seelter spr\u00e4ke tu bes\u00e4k. \u00c5l \u00f6nj 1794 schriif di antropolooge Mauritz Detten ouer da frasche foont Saaterl\u00f6nj. Hi beschriif j\u00fc seelter spr\u00e4ke as \u201eein eignes teutsch, welches, wenigstens zum Theil, offenbar verdorbenes plattdeutsch ist\u201c \u00e4n notiirde him en p\u00e5\u00e5r uurde. Di theolooge \u00e4n historiiker Johann Gottfried Hoche schriif m\u00f6r am e spr\u00e4ke \u00f6nj sin \u00e4isbeschriwing d\u00f6\u00f6r Osnabr\u00fcck \u00e4n Niederm\u00fcnster \u00f6njt Saaterl\u00f6nj, \u00c5\u00e5stfraschl\u00f6nj \u00e4n Groningerl\u00f6nj. For ham wus d\u00e5t seelterfrasche d\u00e5t \u00e5lste dial\u00e4kt foon Tj\u00fcschl\u00f6nj \u00e4n j\u00fc urspr\u00e4ke foon d\u00e5t ainglische, neederl\u00f6njsche , \u00fc\u00fcljsaksische \u00e4n d\u00e5t pl\u00e5\u00e5ttj\u00fcsche. \n\n\u00d6njt iir 1836 w\u00f6rd d\u00e5t w\u00e4rk Onze Reis naar Sagelterland publisiird foon da weestfrasche Montanus Hettema \u00e4n Rinse Posthumus. D\u00e5t as en tjuk b\u00f6k w\u00f6rden, d\u00e5t b\u00e5l tu j\u00fc haleft \u00fct \u00fc\u00fclj uurkunde best\u00f6\u00f6. Inter\u00e4ssant san ainkelte takste, en spr\u00e4keliir (weer Hettema d\u00e5t seelterfrasche \u00f6nj e \u00fc\u00fcljfrasche r\u00fcm beschriwe wal) \u00e4n en uurdelist ma 31 side. \u00d6njt iir 1846 k\u00f6m di jeverl\u00f6njsche theolooge Johann Friedrich Minssen for m\u00f6rere moune tu bes\u00e4k. Hi beschriif j\u00fc spr\u00e4ke hiilj nau \u00e4n soomle foole t\u00e4\u00e4le \u00e4n spr\u00e4kuurde,\u00f6nj e seelter spr\u00e4ke. Sin uners\u00e4ken w\u00f6rden tu en diilj \u00f6njt tidschraft Friesisches Archiv publisiird, en grut diilj foon sin \u00e5rbe w\u00f6rd jarst eefter di Tweede Wr\u00e5\u00e5lkrich f\u00fcnen \u00e4n publisiird. \n\nDi begr\u00fcner foon e mod\u00e4rne Frisistik, Theodor Siebs, d\u00e4i uk uners\u00e4k eefter j\u00fc seelter spr\u00e4ke. Sin Geschichte der friesischen Sprache (1901) \u00f6njth\u00fc\u00fcljt en m\u00e5\u00e5stu fulstandi histoorische gramatik foont saaterfrasche, weerfoon hi \u00f6nj Zur Geschichte des Englisch-Friesischen \u00e5l foole baispale j\u00e4\u00e4wen h\u00e4i. Bloot aw Saaterl\u00f6nj bel\u00fcke jam Das Saterland, Flurnamen \u00e4n sin leeste \u00fctgoowe \u00f6nj 1934 Zur friesischen Volkskunde des Saterlandes. \n\nDa uners\u00e4ken foont saaterfrasche eefter di Tweede Wr\u00e5\u00e5lkrich d\u00e4in for \u00e5lem Pyt Kramer \u00e4n Marron Curtis Fort. Di weestfrasche ingenieur Kramer wus 25 iirnge \u00fc\u00fclj as hi sin Seelter uurdeb\u00f6k (1961) publisiirde, foon sin N\u00e4i Seelter Uurdeb\u00f6k as Beend I (A\u2013E) \u00f6nj 1992 \u00fctd\u00e4nj. \u00d6nj 1982 w\u00f6rd sin Kuute Seelter Sproakleere publisiird. Hi heet \u00fcnlike uners\u00e4ke d\u00e4in, ouers hi heet uk \u00fcnlike b\u00f6ke schriifen \u00e4n \u00fctd\u00e4nj, foon 1966 bit 1972 wus hi for d\u00e5t seelterfrasche tidschraft Seelter Trjoue aktiif, \u00e4n hi publisiirde \u00fcnlike nai \u00e4ntdekte w\u00e4rke foon  Minssen. \n\nDi amerik\u00e5\u00e5nsch germanist Marron Curtis Fort began \u00f6nj e 1970er iirnge ma sin uners\u00e4ken eeftertt saaterfrasche \u00e4n \u00e5rbe bit tu d\u00e5t iir 2003 \u00f6nj e uniwersit\u00e4\u00e4t Oldenborj weer hi ham inseete for d\u00e5t pl\u00e5\u00e5ttj\u00fcsch \u00e4n d\u00e5t saaterfrasche. Ma Hermann Dumstorf stale Fort d\u00e5t Saterfriesisches W\u00f6rterbuch tuhuupe, d\u00e5t 1980 publisiird w\u00f6rd. N\u00e4ist sin uurdeb\u00f6k j\u00e4if hi da takstsoomleng Saterfriesisches Volksleben (1985) \u00e4n Saterfriesische Stimmen (1990) \u00fct \u00e4n ouerseet d\u00e5t Naie Testam\u00e4nt \u00e4n da Salme \u00f6njt saaterfrasche (2000).\n\nBiispelseeting \n\nSaaterfrasch: Die W\u00e4nt strookede d\u00e4t Wucht uum ju Keeuwe un oapede hier ap do Sooken.\nNordfrasch (Mooring): Di dreng aide d\u00e5t foomen am d\u00e5t kan \u00e4n m\u00e4ket har aw da siike.\nWeestfrasch: De jonge streake it famke om it kin en tute har op 'e wangen.\n\u00c5\u00e5stfrasch pl\u00e5\u00e5ttj\u00fcsch: De Jung straakde dat Wicht um't Kinn to un tuutjede h\u00f6r up de Wangen. \nNeederl\u00f6njsch: De jongen aaide/streelde het meisje over haar kin en kuste haar op haar wangen.\nTj\u00fcsch: Der Junge streichelte das M\u00e4dchen ums Kinn und k\u00fcsste sie auf die Wangen.\nAingelsch: The boy stroked the girl on the chin and kissed her on the cheeks.\n\nSii uk \n Saaterfrasch literatuur\n Jurtkamst foon di frasche spr\u00e4ke\n\nLinks \n\n N\u00e4ie Seelter Siede \nSaaterfrasch kurs\nUurdeb\u00f6k tj\u00fcsch-saaterfrasch\n\nFriiske spr\u00e4ke"